Il-belt ta' Sydney, li hi l-akbar belt tal-Awstralja, qed timponi ġimgħa oħra ta' lockdown għar-residenti waqt li l-awtoritajiet għaddejjin bil-ġlieda biex irażżnu l-aħħar epidemija tal-virus. L-estensjoni hi valida sas-16 ta' Lulju, bl-iskejjel mistennija li jingħalqu mill-ġimgħa d-dieħla. Il-Gvern ta' New South Wales qal li kellu jieħu din id-d-deċiżjoni diffiċli waqt li qed jipprova jikkontrolla l-varjant 'Delta' tal-coronavirus li kapaċi jinfetta lin-nies aktar malajr mill-forom preċedenti tal-Covid. Fis-26 ta' Ġunju kienet ħarġet direttiva biex in-nies jibqgħu d-dar, bl-Awstralja tirreġistra ftit aktar minn 900 mewta u anqas minn 31,000 każ tal-virus mill-bidu tal-pandemija. Intant, feġġew il-clusters tan-nies infettati wara li xi nies ħarġu mid-dar biex jixtru l-affarijiet essenzjali u nstabu, wara, li kienu qed iġorru sintomi tal-virus. L-inċidenza ta' madwar 330 każ ta' infezzjoni, intant, hi l-agħar waħda għal Sydney din is-sena. Min-naħa tiegħu, il-Gvern ta' New South Wales qal li jirrikonoxxi 't-tbatija u stress' li qed ibatu l-familji u n-negozji b'kaġun ta' dan il-lockdown.